Tunnelvask tok en rekke froskeliv
Det var studenter fra Universitetet for miljø og biovitenskap (UMB) som oppdaget flere hundre døde rumpetroll i forbindelse med sommerjobben i Statens vegvesen, skriver bladet "Vegen og Vi." De var med veivesenet på tunnelvask i Nordbytunnelen og så at avrenningsvannet var sterkt forurenset. - Det så ut som tynnflytende tjære. Såpa som ble brukt gjorde ikke saken bedre, selv om den var svanemerket - det var en skikkelig cocktail som rant videre. Da vi sjekket rensedammen fire dager senere telte vi over 400 døde rumpetroll med velutviklede bein, påpeker studentene Susanne Johansen og Helene Thygesen. Studentene skriver masteroppgave om forurensning fra vei i veivesenets nye etatsprogram Norwat (nordic road water).De mener Statens vegvesen bør vente med tunnelvasken til rumpetrollene har hoppet på land som ferdige frosker. - Amfibier, som frosk er, er organismer som man antar kan kjenne smerte og lidelse, sier Sondre Meland i Statens vegvesen til «Vegen og Vi». Meland leder Norwat-programmet. Han beskriver tunnelvaskevannet som et skikkelig møkkavann. - Vi har rensebassenger for tunnelvaskevann slik at det ikke havner i nærmeste bekk eller elv. Her fjernes mye av de kjemiske stoffene i vaskevannet. Men det har vært liten fokus på at slike åpne, naturbaserte rensebassenger blir et leveområde for vannlevende organismer og at disse naturlig nok vil bli eksponert for forurenset vaskevann, sier han.Ifølge Meland er det få undersøkelser, både nasjonalt og internasjonalt, som har tatt for seg dette. - I flere av våre nye, større tunneler så bygges det nå lukkede løsninger. Da vil vi unngå episoder. Der det i dag er åpne løsninger, så bør vi være mer varsom med å vaske i perioder hvor vi vet at frosk gyter, og muligens redusere såpebruken. Norwat-programmet skal sikre at Statens vegvesen planlegger, bygger og drifter veinettet uten å påføre vannmiljøet uakseptabel skade. Programmet vil ha ustrakt samarbeid med forskningsmiljøene for å oppnå dette målet.
En forurenset cocktail av noe som så ut som tyntflytende tjære rant ut i rensedammen og tok livet av minst 400 rumpetroll og ferdig utviklede frosker.